정조 5년 · 목
領議政徐命善曰。今於冬 享大祭。旣有親行之命。而誓戒在明矣。見今日寒。無異隆冬。此時經宿。必有傷損之節。俾大臣替行。恐合宜矣。予曰。四時大 享。固當依例躬行。而每有親祭之命。輒以替行者。論以情理。實有缺然。且冬節之寒。有愈於夏時之熱。其於將事。有何所難乎。仰念 先朝寶齡彌卲。 享禮愈勤。今予體事之道。豈可連闕親 享之禮乎。今番則固當躬行矣。予曰。諸備堂雖云趁早來候。而近來百事。幾皆惰隳。此莫非惟予不能躬率之致。命善曰。今此備堂。擧皆惶悚。而此由臣不善董飭之罪。予曰。至於政院。應行公事。必致遲滯。承旨猶然。他何可言。論以開門。則固當開東後啓鑰。而今則窓牖洞明。始乃晏開。且次對之日。亦當比前早開。而如是擧行。予甚怪訝矣。予曰。每以承宣之不善擧行。予切爲悶矣。日昨頒賞。不成貌樣。其時光景。亦足可觀矣。施賞之際。多給不當給之人。故末至還收之境。是豈成說乎。命善曰。試所試記中錄名。極爲胡亂。多有相左之弊。故頒賞等節。亦由是相蒙矣。予曰。頒賞久而行之。故似或然矣。而其時帳殿承旨之昧禮擧行。亦足堪羞。惟以都承旨之稍知事例。僅施頒賞之典。此則無他。只緣承旨之無所畏怯而然也。且射夫銃手。混相載錄。無所分別。此是前後所無之事。此莫非禮兵房出往試所。惟以他承旨獨自擧行。致有日昨終日疲於酬應矣。命善曰。此是不善擧行之事矣。予曰。藥房事亦極駭然。以近來擧行言之。轉益稽忽。雖勘重律。難矯其習矣。命善曰。凡諸醫官院隸。率皆如此。故該提調實難奉公云矣。予曰。提調今方在座。詳聞此敎。藥院下隸。異於他司。固當詳審差出。而今此差除。不論根着。必以所親下隸。無數差出。是何故也。箕伯曾以此事。有所出擧條陳達矣。言其所重。在昔故相臣。至有被罪之境矣。予曰。向以齋宿時言之。進御茶飮鎖入。姑勿論。糊封亦不爲。只以空紙覆蓋以入。旣曰御劑所進。而豈可如是乎。其時都提調姑未差出。而提調留直本院。副提調方在入侍。故姑令置之矣。在前掖屬輩。雖有飭敎。亦不無作弊院中。故院隸輩以是爲難。年來嚴加禁斷。姑無此弊矣。在昔 先朝。醫官輩若或不善擧行。則果有脫帽立庭之事。此是載錄於受敎中矣。今此盡究其掌務之罪。寧有極哉。命善曰。見今醫官。皆是新出。故果有此弊矣。予曰。提調差出所親。看作私人。故果有此弊。而至於 大妃殿進御湯劑。亦不善擧行。究厥所爲。難恕其罪矣。在前啓目中。以有根着謹實人差出。而論其所重。則固當以掖隸之親屬。另擇差出。而至於渠輩之異姓親。則雖云渠之至親。或有冒稱之弊。亦有換牌易名之慮矣。命善曰。另加擇差。則誠爲合宜矣。予曰。向者金華鎭之在藥院也。善爲擧行矣。大抵供茶進藥之節。不輕而重。至於人蔘一節。實多可怪之事。近來不爲入用。而輒云匱乏。是何故乎。予曰。前提調旣有筵稟定式。則今此擧行。何如是也。命善曰。凡於擧行。果有錯誤而然矣。予曰。前則內局下隸。甚畏差備。故善爲擧行。而今則嚴禁掖屬。無得作弊。故所謂院隸。反爲驕恣而然乎。今此藥院。無足可觀矣。予曰。新還許令準捧。舊還特許停退。未知如何。予曰。新還旣捧。舊還欲停。則固當前期知委。而若使臨時命停。則得不無虛實相蒙之弊乎。曾經嶺伯湖南伯。必詳知其還穀弊源。各陳所見。吏曹判書李衍祥曰。舊還先下停退之命。則新還必可準數捧納。使民預知舊還之當停。新還之當捧。恐合宜矣。兵曹判書李性源曰。見今嶺南年事。比戊戌無異。而其所實狀。已悉於慰諭使狀啓矣。予曰。非但以嶺南言之也。其他諸道果何如。性源曰。他道有勝於嶺南。而猶多告歉之邑。舊還之捧與不捧。似無異同矣。禮曹判書徐浩修曰。還穀則一也。而新舊旣難竝督。則舊還先命停退。新還俾卽盡捧。則民皆樂從矣。判尹李命植曰。今年雖云歉荒。有難依願停退矣。予曰。臨歲停捧。雖出於軫恤之德意。而窮殘之民。竭力輸納於令前。猾鄕奸吏鄕曲武斷之類。坐而觀望。令下之後。徒爲渠輩之利竇。此甚可痛矣。命植曰。其所區別核實之政。惟在官長之察飭矣。予曰。舊還及今停退。則民情果何如耶。副司直徐有隣曰。民情胥欣。而愚民輩。似或有希覬新還停捧之令於歲末矣。刑曹判書金魯鎭曰。嶺南旣有舊還停退之命。至於他道。竝行此惠似好矣。予曰。臘前欲下停退之令。則近畿諸邑。及期停糴。至於關北兩南。未及蒙惠。是甚可悶矣。予曰。嶺南關北之年事。比他道尤甚。當拔例軫念。而至於嶺南尤甚之邑。待慰諭使狀聞。似當有闊狹之政。其所擧行。必待狀聞。可以下敎矣。予曰。完伯事。甚可怪矣。漕船之設置。南民亦云不願。而道臣之如是狀請者。偏聽邑宰之言。而有此擧措。事極無狀矣。承旨亦曾言其弊。今復陳之。趙時偉曰。臣於年前奉命湖南。亦有漕船設置之論矣。更究弊源。非但湖民之不願。八江民人。專以販舶資生。而漕船出後。湖南之稅。不得載運。然則江民之渙散。勢所必至。臣於完伯狀聞後。與前道臣徐有隣。亦言漕船之不便矣。予曰。江民之受害。卽是第二件事。完伯極甚無狀矣。今年致敗。雖至五千餘石。而但爲稅穀之善輸。仍設漕船。則所載船價條。自在於湖南。而京江則近二萬石湖南米。不得上來。莫云利於公家。此非藏富於民之道也。論其利害。可知其不然矣。予之所恃者。惟是民心。而江民若無殖利運來之穀。則將至渙散之境。古語曰。撫我則后。虐我則讎。此豈不爲民關念處乎。其後復以不設漕船。執以爲說。又有臭載之事。則道臣當十年禁錮。守令大則用法。小則贓律。其次營門決杖。沙格船主。必施重律。予於登極以後。不用當施之律。而此後則此等事。豈可不用其當律乎。此監司雖是近密之臣。若不覈察官吏之受賂。則見發之後。必不容貸。若以近密之臣。有所犯而不用其法。則法豈有當。行之時乎。見今監司狀啓中。松木若使十年長養。則可作船材云。十年之內。豈可作合抱之木乎。徒是不成說之事矣。論其大體。則雖曰殘邑。固是朝廷命吏。而聞有受賂之事。誠爲羞恥。固當重繩。而今以令前。不治一守令者。雖是寬典。而嗣以後當嚴飭監司。次繩守令。然後法可行矣。其爲守令者。在在作奸犯科。而反爲慫慂監司。則監司偏聽守令之言。歸罪於船人。不言其守令之幾石犯用。是豈成說乎。端本之道。專在於摘發其受賂與否。湖南伯俾當來年漕運。以觀其擧行之如何。或曰捧賂於船主。石數不多。不可以贓律施行云。而此甚於贓吏。名以官長。受賂船漢。誠是沒廉恥之人。如此之類。不可不以贓繩之矣。予曰。斜水收稅。何以初屬於邊將。而復屬於營校乎。命善曰。金熤曾按海西時。謂有弊源。仍請以附近邊將。收稅以納矣。卽今道伯。以風和風高之時。正是荒唐船追逐之際。而邊將之不事此事。專爲斜水收稅。極爲未便。往復均廳。仍以復設云矣。予曰。向者在囚禁吏。尙今牢囚乎。刑曹判書金魯鎭曰。臣果嚴飭。而初囚十人外。又捉囚六人矣。予曰。禁吏之只言官員之罪。不吐渠輩情狀者。必是不善詳覈之致。更加盤問。予曰。湖西獄事。極甚可悶矣。命善曰。其所犯人。亦有輕重。勢難劃一嚴繩。姑待後日。更加量處似好矣。予曰。然則姑待更爲狀聞。處之好矣。予曰。濟州狀啓。盡在政院。出給兩捕將。詳考罪狀。卽令開坐以聞。予曰。李顯永上疏又來到矣。觀其疏辭。則上件事。如前所陳。而至於下件事。極甚驚駭。今此朝家之所恃者。只是民情。而大抵旬宣之責。專在於上體朝家。下恤民生。而豈可一刻放過乎。在前貪饕之吏。作奸之裨。惟於趙曮權烋之後。尙不復見矣。今此前嶺伯之臚列。如是狼藉。若無所犯。則不燃之堗。寧有煙生之理乎。諫臣之言。若是不虛。則李禮輔輩。固當嚴治矣。予曰。凡今在廷之臣。一出方伯。如是擧行。豈不慨然乎。命善曰。此道臣非有他事。實緣無知而然也。今此取怨於民者。都是此輩不善指導之致矣。予曰。臺臣論止譴罷者。亦云輕典矣。予曰。嶺南關西舊還。以停退行會乎。命善曰然矣。予曰。戶判與有司堂上。詳言其停退便否。民始曰。戊戌年嶺南還穀。果爲停退矣。有隣曰。旣有兩道停退。則似有一體許施矣。大司憲李★(土+甲)。大司諫洪檢所懷。近日亂逆層生。而甚至湖中不逞之徒。營護德相而極矣。凶如國榮而斃於牖下。惡如德相而置之薄竄。如是而尙何望王法立而民志定乎。臣等謂安置罪人及湖營諸囚。一竝拿鞫嚴覈。斷不可已也。予曰。業已悉諭矣。命善曰。審覈使狀啓。詳細考閱。待御史還來。以爲覆奏何如。予曰。卿其依此爲之。